Laagna tee
Laagna tee (rahvasuus ka Lasnamäe kanal) on tänav Tallinnas Lasnamäe linnaosas Sikupilli, Uuslinna, Pae, Kurepõllu, Laagna, Tondiraba, Mustakivi ja Seli asumis. Laagna tee kulgeb Kesklinnast Lasnamäe linnaosa tagumisse ossa ning on esimene Tallinna kahetasandiline sõidutee, mis võimaldab kiirelt ja turvaliselt jõuda Lasnamäe lõppu. Laagna tee ehk Lasnamäe kanali raiumist paekivi sisse alustati 1980. aastate alguses. Juhan Smuuli tee ja Varraku tänavate vahel olev asfaltkattega teelõik avati liiklusele 1987. aastal ja viimane teelõik – Mustakivi teest Mahtra tänavani – valmis 1995. aastal. Valdavalt on seal sõidukitele kehtestatud piirkiirus 70 km/h. Aastatel 1986–1992 kandis Laagna tee nime Oktoobri tee.